Die 2018-weergawe van die Tydren van Marokko, die voorlaaste ronde van die FIA se wêreldbeker vir veldtydrenne, het ná die vyfde en laaste sneltrajek op 10 Oktober oor 198 km afgesluit met die Suid-Afrikaanse Toyota Gazoo Racing as algehele wenners.
Die wenpaar het in Sneltrajek 5 op ’n drafstap tot by die eindpunt gery en net die sewende vinnigste tyd aangeteken, maar dit was oorgenoeg om die algehele oorwinning en hul vyfde agtereenvolgende titel – hul derde in ’n Toyota Hilux – te beklink.
“Dit was ’n kragtige magsvertoon deur Nasser en Mathieu,” het ’n oorstelpte Glyn Hall, spanhoof van Toyota Gazoo Racing SA, by die wenverhoog in Fes gesê. “Hulle het hul klas werklik bewys deur van die wegspring af voor te jaag, en ten spyte van ’n skrikslag toe ’n mikveer gebreek het, het hulle deurgedruk en gewen. Dit verg ’n massiewe spanpoging om ’n ren soos hierdie te wen, en ek is baie trots oor wat ons hele span hier in Marokko vermag het.”
“Dit was ’n moeilike ren vir ons,” het De Villiers gesê nadat hy by die eindpunt in Fes aangekom het. “Ons het daarin geslaag om die stryd deur die meeste daarvan voort te sit, maar het Maandag uitgeval toe die uitlaatspruitstuk gebreek het. Dinge het egter in die laaste sneltrajek baie beter verloop.”
De Villiers/Winocq het vir die grootste deel van Sneltrajek 5, wat die roete teruggebring het Fes toe waar die ren op 4 Oktober begin het, los voor gejaag. Die Toyota Gazoo Racing SA-jaers is egter kort voor die einde deur die MINI-jaer Carlos Sainz, wat self ’n nagmerrietyd agter die rug het, geklop. El Matador, soos hy bekend staan, het die sneltrajek in twee uur 27 minute en 47 sekondes afgelê en De Villiers/Winocq met ’n skrale 01:03 geklop – ’n ongelooflike knap gaping ná so lang afstand.
“Die Tydren van Marokko het ons ’n ongeëwenaarde geleentheid gegee om die jongste weergawe van ons Toyota Hilux vir die 2019-Dakar-ren te toets en te ontwikkel,” het Hall gesê nadat die byeenkoms afgesluit het. “Ons is nou op pad huis toe om ’n aantal laaste veranderings aan te bring en nog toetswerk te doen voordat ons sal afsluit en vir Suid-Amerika begin pak.”
Giniel de Villiers en sy spanmaat Henk Lategan word in die afdeling vir produksiemotors deur net tien punte van mekaar geskei, wat beteken ’n groot stryd moet nog baklei word voordat die Suid-Afrikaanse seisoen verby is.